《补亡诗六首 其三 华黍》
魏晋·束皙

黮黮重云，习习和风。黍华陵巅，麦秀丘中。靡田不播，九谷斯丰。

奕奕玄霄，濛濛甘溜。黍发稠华，禾挺其秀。靡田不殖，九谷斯茂。

无高不播，无下不植。芒芒其稼，参参其穑。蓄我王委，充我民食。

玉烛阳明，显猷翼翼。

作者简介：束皙（261—300），西晋学者、文学家，字广微，阳平元城（今河北大名）人。博学多闻，性沉退，不慕荣利。曾作玄居释，张华见而奇之。后王戎召皙为掾，转佐著作郎。复迁尚书郎。赵王伦为相国，请为记室。皙辞疾罢归，教授门徒。卒时，元城市里为之废业。门生故人，立碑墓侧。有集七卷，（《隋书经籍志》、《唐书志》作五卷）传于世。